© 汉典

今 《说文解字》

『說文解字』
是時也。从亼从乁。乁,古文及。居音切
『說文解字注』
(今)是時也。今者對古之偁。古不一其時。今亦不一其時也。云是時者。如言目前。則目前爲今。目前已上皆古。如言趙宋。則趙宋爲今。趙宋已上爲古。如言魏晉。則魏晉爲今。魏晉已上爲古。班固作古今人表。漢人不與焉。而謂之古今人者、謂近乎漢者爲今人。遠乎漢者爲古人也。作古今人表者所以補漢書之所無。存漢已前之厓略也。亦謂三皇至漢以前迭爲古今人也。古今人用字不同、謂之古今字。張揖作古今字詁是也。自張揖已後。其爲古今字又不知幾更也。古今音之不同近世言之冣詳。自商周至近世、不知凡幾古今也。故今者、無定之䛐。約之以是時則兼賅矣。召南傳曰。今、急辭也。今急㬪韵。从亼乀。會意。乀、逮也。乀亦聲。居音切。七部。乀、古文及。見又部。